**Informatīvais ziņojums**

**“Par Eiropas Savienības Konkurētspējas ministru 2020. gada 19. novembra videokonferencē izskatāmajiem jautājumiem”**

2020. gada 19. novembrī notiks neformālā Eiropas Savienības (turpmāk - ES) Konkurētspējas ministru videokonference. Darba kārtībā plānota viedokļu apmaiņa **par ES atveseļošanos:** **dinamiskāku, noturīgāku un konkurētspējīgāku Eiropas rūpniecību, veicot investīcijas “zaļajā” pārejā.**

Lai īstenotu vienu no ES galvenajiem mērķiem – pāreju uz klimatneitralitāti – ir nepieciešams pievērst īpašu uzmanību energointensīvajām rūpniecības nozarēm. Lai sasniegtu 2030. un 2050. gada klimata mērķus, ir jāpaātrina un gudri jānodrošina attīstību uz klimatneitralitātes izmantošanu kā ekonomisku iespēju. Ir būtiski apzināties, ka pāreja uz klimatneitralitāti un ekonomikas attīstības veicināšana nav savstarpēji pretrunīgi mērķi, un, ka pastāv dažādas iespējas pārvērst Eiropas energointensīvās rūpniecības nozares par pasaules līderēm oglekļa emisiju mazinošu tehnoloģiju izmantošanā. Energointensīvās rūpniecības nozarēm nākotnē varētu būt viena no atslēgas lomām "zaļajā" pārejā. Vienlaikus, ir būtiski noteikt līdzsvaru starp zaļo pāreju un rūpniecības attīstības sekmēšanu, jo vienlīdz svarīgs mērķis ir saglabāt Eiropas rūpniecības nozaru starptautisko konkurētspēju.

2020. gada martā Eiropas Komisija (turpmāk – EK) nāca klajā ar jauno Eiropas Rūpniecības stratēģiju, lai veicinātu Eiropas rūpniecības digitalizāciju un pāreju uz klimata neitralitāti. Pēc dalībvalstu aicinājuma EK ir apstiprinājusi, ka 2021. gada vidū ir paredzēts šo stratēģiju atjaunot. Šobrīd nav zināmi atjaunotās stratēģijas atslēgas elementi, bet ir paredzams, ka tās efektīvai piemērošanai būtiskas ir ilgtspējīgas, zaļas un digitālas investīcijas Eiropas rūpniecībā, uzsvars uz Eiropas mēroga sadarbību ilgtspējīgu tehnoloģiju jomā un uzņēmējdarbības vide, kas ir balstīta uz noteikumiem un godīgu konkurenci. Tāpat EK priekšsēdētāja Ursula Von der Leiena ir paziņojusi, ka atjaunotajai rūpniecības stratēģijai ir jāatspoguļo Covid-19 pandēmijas laikā gūtā pieredze, kas ir parādījusi nepieciešamību uzlabot globālo piegāžu ķēžu noturību. Savukārt diskusijas dažādos ES Padomes formātos ir iezīmējušas nepieciešamību stiprināt atvērtu ES stratēģisko autonomiju kritiskajās nozarēs.

Latvijas nostāja ES rūpniecības jautājumā ir izklāstīta 2020.gada 11.augusta Ministru kabineta apstiprinātajā Informatīvais ziņojums “Par Eiropas Savienības Konkurētspējas ministru 2020. gada 19. novembra videokonferencē izskatāmajiem jautājumiem”", kas ir izskatīta arī Saeimas Eiropas lietu komisijā 2020. gada 16. septembrī.

Ņemot vērā Covid-19 krīzes radītās izmaiņas globālajā ekonomikā, Latvija kā mērķi rūpniecības attīstībai ir noteikusi tautsaimniecības pārkārtošanu, uzsvaru liekot uz inovāciju, digitālo transformāciju, mūžizglītību, orientējoties uz ekonomikas strukturālām pārmaiņām, mērķtiecīgi pielāgojot valsts atbalsta mehānismus.

Valsts atbalsta pasākumu kopumu tautsaimniecības transformācijai nepieciešams balstīt preču un pakalpojumu eksporta dinamiskā attīstībā, nodrošinot tautsaimniecības izaugsmi caur produktivitātes pieaugumu, automatizāciju, digitālo transformāciju, atbalstu uzņēmumu izaugsmei un strauji augošām nozarēm un ekosistēmām. Piemēram, jau šobrīd ir novērojams, ka COVID-19 krīze ir veicinājusi strauju digitālo transformācijas procesu pasaulē. Latvijā tas devis iespējas attīstīt mūsu spēcīgo IT pakalpojumu, kā arī Biznesa pakalpojumu centru eksporta pakalpojumus. Digitālā transformācija rūpniecības un pakalpojumu uzņēmumos ļauj paaugstināt Latvijas uzņēmumu darba ražīgumu, panākot pašizmaksas samazinājumu, uzlabojot procesu efektivitāti. Tautsaimniecības stabilizācijai šobrīd tiek turpināti pasākumi attiecībā uz darbaspēka prasmju un kvalifikāciju celšanu/pārorientāciju uz profesijām, kuras mainīgajā darba tirgū ir un būs pieprasītas.

Vienlaikus rūpniecības attīstībai ES jābūt balstītai uz klimata neitrāliem pasākumiem, piemēram, tādu energoietilpīgo rūpniecības nozaru kā tērauda un ķīmisko vielu dekarbonizācija, kas vienlaikus veicinātu arī ES konkurētspēju *tīrās* tehnoloģijās un produktos.

Svarīgs aspekts tautsaimniecības transformācijas attīstības sekmēšanā, tai skaitā rūpniecībā, ir inovācijas ekosistēmas veidošana. Finansējot privātā, publiskā un akadēmiskā sektora sadarbību un tās rezultātā salāgojot pētniecības un inovācijas kapacitāti ar uzņēmējdarbības vajadzībām, var panākt, ka investīcijas tiek veiktas gudri.

Būtiski nodrošināt alternatīvu finansējuma avotu pieejamību pietiekamā apjomā, ceļot pieejamo finanšu instrumentu klāstu, novēršot šķēršļus produktīvai kapitāla izmantošanai un attīstot izmantotā kapitāla aizsardzību. Vienlaikus būtiska uzmanība jāpievērš arī kapitāla tirgus attīstībai, lai nodrošinātu iekšzemē uzkrātā kapitāla tālāku ieguldīšanu tautsaimniecībā, kā arī celtu tā pievilcību ārvalstu investoriem.

*Diskusijas jautājumi:*

1. *Kas, pēc jūsu domām, ir divi galvenie aspekti, uz kuriem būtu jākoncentrē rūpniecības stratēģijas atjaunināšana?*

Latvijas ieskatā ES rūpniecības stratēģijas atjaunināšana būtu jābalsta:

(1) uz spēju novērtēt globālos attīstības virzienus un savlaicīgi nodrošināt nepārtrauktību piegāžu ķēdēs stratēģiski svarīgās nozarēs. Lai to īstenotu ir nepieciešams mazināt atkarību no dažiem ārējiem piegādātājiem un maksimāli diversificēt resursu piegāžu avotus. Tas sevī ietver rūpniecībai kritisko izejvielu, izejmateriālu un komponenšu apzināšanu, kas rūpniecības vajadzībām tiek ievestas no trešajām valstīm, bet to iespējamais piegādātāju loks vai valstu skaits, kurās atrodas šie piegādātāji, ir niecīgs. Attiecīgi nepieciešams apzināt alternatīvas iespējas piegāžu ķēžu pārrāvuma vai piegādātāju piegāžu mazspējas gadījumos, tostarp nodrošinot piekļuvi nepieciešamajiem ražošanas resursiem, izmantojot ES brīvās tirdzniecības nolīgumus.

(2) uz nepieciešamību pārskatīt ES produktu standartus. Lai gan Eiropas tiesību aktos noteiktās prasības produktiem un pakalpojumiem nodrošina augstu aizsardzības līmeni patērētājiem un videi, pārskatīti Eiropas standarti gan modernizētu rūpniecību un padarītu Eiropas rūpniecības uzņēmējus konkurētspējīgākus pasaulē, gan sekmētu inovāciju attīstību, nemazinot ES prasībām atbilstošu drošuma līmeni. Patreizējā krīze ir pierādījusi, ka ātri pārorientēt ražošanu ir iespējams, ja vienlaikus tiek pārskatītas prasības. Svarīgi ir aktīvi strādāt, lai mazinātu ES iekšējās barjeras, kuras ir nevajadzīgas un mākslīgi radītas, lai aizsargātu valstu iekšējos tirgus.

Tāpat uzskatām, ka jānodrošina visu ES uzņēmumu dalību industriālajās ekosistēmās, piemēram, lielajiem uzņēmumiem Rietumeiropā jāveido sadarbības un piegādes ķēdes ar sadarbības partneriem Austrumeiropas valstīs, tādējādi vecinot kohēzijas politikas mērķu ātrāku sasniegšanu.

Būtiska nozīme ir arī apstrādes rūpniecības un Latvijas tautsaimniecības strukturālai transformācijai uz augstākas pievienotās vērtības un augstākas produktivitātes aktivitātēm.

1. *Kādi konkrēti pasākumi, tostarp jau esošie, varētu būtiski palīdzēt vai būs visefektīvākie, lai īstenotu videi nekaitīgu un ilgtspējīgu pāreju, vienlaikus aizsargājot un palielinot Eiropas rūpniecības konkurētspēju?*

Lai panāktu ES iecerēto zaļo un digitālo pārveidi, un tas kalpotu par atspēriena punktu konkurētspējas paaugstinšanai pasaules mērogā, nepieciešams mainīt pieprasījuma veidošanos ES iekšienē – palielinot pieprasījumu viedākiem un klimatneitrāliem risinājumiem un ilgtspējīgākām precēm. Vienotā tirgus stiprināšana un pilnveidošana ir viens no stūrakmeņiem šī mērķa sasniegšanai.

Viens no instrumentiem *zaļā* pieprasījuma radīšanai ir valsts iepirkums. Arī jaunu un inovatīvu risinājumu attīstīšana pakalpojumu nodrošināšanai pašvaldībās radītu papildus stimulus - viedās pašvaldības (kompleksi risinājumi, kombinējot ieguldījumus infrastruktūrā ar informācijas komunikācias tehnoloģijām, videi un klimatam draudzīgiem risinājumiem). Digitālās tehnoloģijas, piemēram, mākslīgais intelekts var atvieglot pierādījumos balstītu lēmumu pieņemšanu un paplašinātu spēju izprast un risināt vides problēmas, kā arī vides faktoru ietekmi uz cilvēka veselību.

Vienlaikus ir jāstrādā pie patērētāju izglītošanas un informēšanas par preču ilgtspēju, sekmējot labākas un videi draudzīgākas izvēles ilgtermiņā. Izglītots patērētājs savas izvēles izdarīšanu var bāzēt arī uz esošajiem ES marķējumiem t.sk. energomarķējumu, ekodizaina prasībām, ekomarķējumu, kas palīdz izdarīt uz zināšanām balstītu lēmumu.

1. *Kādi pielāgojumi ir nepieciešami, lai veicinātu sadarbību rūpniecisko tehnoloģiju jomā, un kā varētu organizēt attiecīgos procesus, lai tos padarītu efektīvākus ikvienam?*

Ekosistēmu izveidošana kā Eiropas tā nacionālajā līmenī veicinās sadarbību starp valsts institūcijām, uzņēmējiem un pētniecības organizācijām, sniedzot iespēju veikt kopīgus pētniecības un attīstības darbus, kas var rezultēties jaunos vai būtiski uzlabotos produktos vai pakalpojumos ar augstu komercializācijas potenciālu un tirgus pieprasījumu. ES starptautiskas sadarbības veicināšanai ir svarīgi, lai ES līmenī tiktu attīstītas iniciatīvas, kuras ir vērstas uz aktīvu pārrobežu sadarbību, nodrošinot vienlīdzīgas iespējas visiem uzņēmumiem ES mērogā, īpaši MVU.

Rūpniecības attīstības galvenais dzinējspēks ir un arī turpmāk būs inovatīva rūpniecība, kas saistīta un pielāgota mūsdienu digitalizācijas procesiem. Latvijas sabiedrības atvērtība jaunām tehnoloģijām, kvalitatīvā starptautiskā transporta infrastruktūras savienojamība un iedzīvotāju svešvalodu prasmes, rada augstu potenciālu pozicionēt Latviju kā tehnoloģisko inovāciju izmēģinājuma platformu, kuru piedāvāt starptautiskām korporācijām kā digitālo tehnoloģiju izmēģinājumu un sadarbības vidi.

**II. Citi jautājumi**

1. *SME envoy Network* 2020. gada pārskats – *EK sniegta prezentācija*
2. ES jaunā “patērētāju tiesību programma” – *EK sniegta prezentācija*
3. Ienākošās prezidentūras plānotā darba programma – *Portugāles delegācijas sniegta prezentācija*

**III. Latvijas delegācija**

Delegācijas vadītājs: **Jurģis Miezainis,** Ekonomikas ministrijas Parlamentārais sekretārs

Ekonomikas ministrs J. Vitenbergs

Valsts sekretāra pienākumu izpildītāja, valsts sekretāra vietniece Z. Liepiņa

E.M.Režā, 67013147
elizabete.marija.reza@em.gov.lv